PROTIMONOPOLNÝ   ÚRAD   SLOVENSKEJ  REPUBLIKY

	ROZHODNUTIE

Číslo: 2004/ZK/1/1/177                                                       Bratislava  22.septembra 2004  

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom dňa 25.11.2003 na návrh podnikateľa Valman SK, s.r.o., so sídlom Cementárenská cesta 7, 974 01 Banská Bystrica podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. vo veci vo veci možnej dohody obmedzujúcej súťaž podľa § 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov uzatvorenej medzi spoločnosťou ASHLAND NEDERLAND BV, Valvoline Division, so sídlom Schorpioenstraat 63, 3067 GG Rotterdam, Holandsko, ako výrobcom a distribútorom produktov zn. VALVOLINE v Európe, a spoločnosťou SAI VALVOIL, a. s., so sídlom Drobného 27, 841 01 Bratislava, ako dovozcom produktov zn. VALVOLINE pre Slovenskú republiku, takto

r o z h o d o l :

podľa § 32  ods. 2 písm. g) zákona č.136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov správne konanie zastavuje, pretože úrad v konaní nepreukázal, že účastník konania porušil ustanovenia tohto zákona. 

Odôvodnenie:

	Na základe návrhu podnikateľa Valman SK, s.r.o., so sídlom Cementárenská cesta 7, 974 01 Banská Bystrica (ďalej len „Valman SK, s.r.o.“) začalo  dňa 25. 11. 2003 na Protimonopolnom úrade Slovenskej republiky, odbore dohôd obmedzujúcich súťaž (ďalej len „úrad“), podľa § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. správne konanie vo veci možnej dohody obmedzujúcej súťaž uzatvorenej medzi spoločnosťou ASHLAND NEDERLAND BV, Valvoline Division, so sídlom Schorpioenstraat 63, 3067 GG Rotterdam, Holandsko (ďalej len „ASHLAND NEDERLAND BV, Valvoline Division“), ako výrobcom a distributérom produktov zn. VALVOLINE v Európe, a spoločnosťou SAI VALVOIL, a. s., so sídlom Drobného 27, 841 01 Bratislava (ďalej len „SAI VALVOIL, a.s.“), ako dovozcom produktov zn. VALVOLINE pre Slovenskú republiku. 

	Dňom 01.05.2004 pod č. 204/2004 Z.z.  nadobudla účinnosť novelizácia zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon“). V zmysle § 44a ods. 2 konania na úrade začaté pred dňom nadobudnutia účinnosti tohto zákona sa dokončia podľa ustanovení  tohto zákona, ak nie  je  v tomto zákone ustanovené inak.

	V súlade so znením § 25 ods. 3 písm. a) zákona, podľa ktorého účastníkom konania v prípade dohody obmedzujúcej súťaž sú účastníci tejto dohody obmedzujúcej súťaž, úrad oznámil listom č. 3129/PMÚ SR/2004 zo dňa 07.07.2004 spoločnosti Valman SK, s.r.o., že od 01.05.2004 nie je účastníkom predmetného konania, nakoľko nie je účastníkom dohody obmedzujúcej súťaž. Účastníkmi správneho konania sú v zmysle citovaného ustanovenia zákona spoločnosti ASHLAND NEDERLAND BV, Valvoline Division a SAI VALVOIL, a.s. 
	
	Na základe výpisu z Obchodného registra oddiel Sa vložka číslo 2770/B, vydaným Okresným súdom Bratislava I je podnikateľ SAI VALVOIL, a.s., akciovou spoločnosťou podnikajúcou od 16.07.2001 s predmetom činnosti kúpa tovaru za účelom jeho predaja konečnému spotrebiteľovi  (maloobchod)  a kúpa tovaru za účelom jeho predaja iným prevádzkovateľom živnosti (veľkoobchod).  

	Podnikateľ ASHLAND NEDERLAND BV, Valvoline Division je nadnárodnou spoločnosťou s ústredím v Holandsku, zaoberajúcu sa výrobou a distribúciou motorových olejov. 

	Navrhovateľ, spoločnosť Valman SK, s.r.o., vo svojom návrhu na začatie konania uviedla, že spoločnosť ASHLAND NEDERLAND BV, Valvoline Division je jediným dodávateľom produktov značky VALVOLINE pre Europu. Dovozom na Slovensko a distribúciou týchto výrobkov sa zaoberajú spoločnosti  Valman SK, s.r.o. a  SAI VALVOIL, a.s., pričom spoločnosť SAI VALVOIL, a.s. má 13 % zľavu z nákupných cien. Podľa navrhovateľa by mali byť ujednotené podmienky pre dovozcov a distribútorov produktov VALVOLINE v SR.

	Úrad sa listami č. 593/1/PMÚ SR/2004, č. 593/2/PMÚ SR/2004 a č. 593/3//PMÚ SR/2004 zo dňa 06.02.2004  obrátil na  účastníkov konania, ako aj spoločnosť Valman SK, s.r.o. so žiadosťou o zaslanie podkladov a informácií potrebných na ohodnotenie tohto prípadu.

	Na základe problémov so získavaním podkladov od spoločnosti ASHLAND NEDERLAND BV, Valvoline Division bol predsedníčkou úradu predĺžený termín na vydanie predmetného rozhodnutia do 25.11.2004.

	Úrad po vykonanom zhodnotení predložených podkladov a informácií prišiel k záveru, že medzi spoločnosťami ASHLAND NEDERLAND BV, Valvoline Division a SAI VALVOIL, a.s. nebola uzatvorená zmluva, ktorá by mala za následok obmedzovanie hospodárskej súťaže. Spoločnosti Valman SK, s.r.o. a SAI VALVOIL odoberali výrobky VALVOLINE od hlavného distribútora výrobkov pre Európu, spoločnosti VALVOLINE INTERNATIONAL EUROPE, so sídlom A. Zaje 61, Zagreb, Chorvátsko (ďalej len „VALVOLINE INTERNATIONAL EUROPE“), dcérskej spoločnosti ASHLAND NEDERLAND BV, Valvoline Division. 

	Obchodné podmienky spoločnosti ASHLAND NEDERLAND BV, Valvoline Division vychádzajú z nasledovných kritérií:
-	predpokladané množstvá, ktoré budú objednané,
-	finančné predpoklady importéra (úverové riziko),
-	možnosť a ochota importéra vyhovieť globálnym politikám výrobcu, ako napr. zhoda s kódexom obchodného správania a americkým zákonom o zahraničných korupčných praktikách,
-	celková možnosť importéra dodávať na väčšinu daného trhu a rozširovať predaj s cieľom zvýšiť trhový podiel. 

Uvedené obchodné podmienky boli platné pre spoločnosti Valman SK, s.r.o. a SAI VALVOIL, a.s. rovnako.

	Dňa 17.11.2003 oznámil zástupca spoločnosti VALVOLINE INTERNATIONAL EUROPE  spoločnosti Valman SK, s.r.o., že pre nedodržanie obchodných podmienok jej nebude ďalej poskytnutý existujúci 13 % rabat. 

	Napriek tomu, že uvedené rozhodnutie spoločnosti VALVOLINE INTERNATIONAL EUROPE   znevýhodnilo spoločnosť  Valman SK, s.r.o. voči konkurencii, úrad dospel k záveru, že sa tak nestalo v dôsledku uzatvorenia dohody obmedzujúcej súťaž a nebol porušený § 4 zákona.
	
Úrad po ukončení šetrenia vyzval v zmysle § 33 zákona účastníkov správneho konania, aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie, a k záverom prešetrovania, ku ktorým úrad na základe jemu dostupných informácií a podkladov dospel.

	Účastníci konania sa v stanovenej lehote k  záverom prešetrovania nevyjadrili.

	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 zákona č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku.

               		 			

								 Ing. Ján Šufliarsky
                                                                        riaditeľ odboru dohôd obmedzujúcich súťaž

Rozhodnutie sa doručí:
- ASHLAND NEDERLAND BV, Valvoline Division, Schorpioenstraat 63, 3067 GG Rotterdam; 
- SAI VALVOIL, a. s., Drobného 27, 841 01  Bratislava.